ועדת העבודה, הרווחה והבריאות, כנסת 18, פרוטוקול מספר 48, 2009-07-01 09:00

חיים כץ: בוקר טוב.

חיים כץ: אני מתכבד לפתוח את ישיבת ועדת העבודה, הרווחה והבריאות.

חיים כץ: אנחנו דנים בהצעה לסדר היום (דיון מהיר) בנושא: סכנת סגירת עמותת ער"ן, הצעתו של חבר הכנסת חיים אורון, ובהצעה לסדר היום (דיון מהיר) בנושא: סכנת הסגירה של עמותת ער"ן, הצעתה של חברת הכנסת רחל אדטו.

רחל אדטו: בוקר טוב, אני לא תוהה על העיתוי, כי דווקא בימים מטורפים אלה, הדבר היחיד שאתה צריך זה איזה סעד, מישהו שתדבר אתו על כל הדברים הנוראים שקורים כאן.

רחל אדטו: לכן דווקא הכתובת הזאת היא כתובת נכונה.

אילן גילאון: זה לא קשור לחוק ההסדרים אבל זאת תוצאה של הרבה חוקי ההסדרים

רחל אדטו: אני חושבת שלא צריך להציג את עמותת ער"ן כי היא מסוג הדברים שאנחנו גדלים אתם, גדלים עם הנושא הזה של הקו הפתוח, הקו של ער"ן.

רחל אדטו: זה דבר שמתנגן וילדים קטנים יודעים לומר שיש קו פתוח ומצוקות, אם לא מדברים עליהן בבית, מותר להרים טלפון לקו הפתוח.

רחל אדטו: בגלל שהעמותה הזו הפכה להיות למותג שלא צריך להציגה, לכן, כאשר יש צורך לעזור, אני חושבת שתפקידנו הוא להיחלץ ולעזור.

חיים כץ: רוח חדשה נושבת במשרד הבריאות ולראיה הגיע לדיון סגן השר-השר של משרד הבריאות.

רחל אדטו: נכון.

רחל אדטו: ברגע שראיתי אותו נכנס, אמרתי שהיום תיפתר הבעיה.

חיים כץ: אנחנו מקווים.

רחל אדטו: הכניסה שלו מאוד שימחה אותי כי ברור לי שהוא בא בגלל שגם הוא מבין את חשיבות הנושא הזה של ער"ן.

רחל אדטו: בגלל שזה לא גוף מתוקצב אלא בגלל שמדובר בעמותה – ואנחנו מכירים את כל העמותות במגזר השלישי, כאשר כל אחת עושה עבודת קודש אבל קיימת בעיית תקצוב – אני מבינה שכאן אנחנו נתקלים באותה בעיה.

רחל אדטו: השאלה היא האם נהפוך את כל הנושא הזה כנושא לחקיקה כאשר מדובר בעמותה שתקבל דרך תקצוב וזה יהיה התפקיד שלנו, אולי להחליט שאנחנו מעבירים את הנושא של ער"ן לחקיקה כך שהגוף הזה ייתמך בגלל החשיבות שלו, או לחילופין אנחנו מקבלים החלטה אחרת שעדיין אין לי את הפתרון.

רחל אדטו: לכן אדוני היושב-ראש וכבוד סגן השר אני חושבת שאנחנו המקום הנכון כדי לשמוע גם את המצוקה מקרוב וגם לראות איך אנחנו יכולים לתת מענה על מנת שזה לא יהיה ריטואל קבוע כאשר פעם בשנה, כאשר נתקלים בבעיה, מגיעים לכאן.

דניאל גינסברג: אני רוצה להציג את דוקטור יצחק גילת שהוא ראש תחום המחקר בער"ן ואת פרופסור עמירם רביב שהוא חבר הוועדה המייעצת שלנו.

דניאל גינסברג: הבעיה שלנו היא שקרו שני דברים.

דניאל גינסברג: האחד, המצב הכלכלי בכלל מוריד את היכולת לגייס תרומות באופן דרמטי, גם לנו כעמותה וגם יש יותר נזקקים על אותם כיסים שתורמים.

דניאל גינסברג: לכן הגבייה בארץ, שהיא בערך 70 אחוזים מההכנסות שלנו מתרומות, ירדה ב-50 אחוזים.

דניאל גינסברג: בנוסף לזה קרה לנו אירוע קצת טראומתי שבבת אחת, ללא שום הודעה מוקדמת, 30 אחוזים מההכנסות שלנו שהן מתרומות מחוץ לארץ, מקרנות בחוץ לארץ, הפסיקו וירדו מ-30 אחוזים לאפס מוחלט בהודעה אחת.

דניאל גינסברג: קרנות מחוץ לארץ גם לא נוהגות לספר את הדברים האלה באופן קבוע אלא זה מגיע תמיד בסוף השנה ובעצם בסוף השנה הודיעו לנו שכל הכספים האלה נעלמו.

רחל אדטו: נפגעי מיידוף.

דניאל גינסברג: הייתה לנו עדנה מסוימת, ואני אומר את זה במירכאות כי זאת ציניות, כאשר בסוף השנה הייתה לנו עלייה מסוימת בתרומות בגלל מבצע עופרת יצוקה, אבל זה היה חודש אחד ואחריו הייתה נפילה דרמטית נוספת ומצאנו את עצמנו בפברואר בקטסטרופה.

חיים כץ: זה גם אחרי ההתייעלות?

דניאל גינסברג: כן.

דניאל גינסברג: ההתייעלות שלנו כוללת כרגע ויתור על מנכ"ל, ויתור על מנהל מקצועי, כל בעלי התפקידים שהם בעצם מנהלי תחנות.

דניאל גינסברג: יש לנו עשר תחנות ברחבי הארץ.

דניאל גינסברג: יש מנהל מקצועי אחד ומזכירה בכל תחנה.

דניאל גינסברג: כל בעלי השכר בעמותה, הופחת להם שכרם ומלכתחילה השכר הוא מאוד נמוך גם במונחים של שירות המדינה.

דניאל גינסברג: הבעיה בה אני נמצא היום היא שבבת אחת נעלם לי תקציב, הזמן שאני יכול להיערך כדי להשלים אותו הוא כמעט בלתי אפשרי במונחים של עמותה כי הרי חוק העמותות אפילו לא מאפשר לי לעשות תוכנית חסכון ולכן הכספים שאני מקבל כולם יוצאים, ובמקביל אנחנו נמצאים בבעיה אסטרטגית עקרונית שעמותה – אני מעז להשתמש במילה – שעושה תפקיד לאומי לא יכולה להתבסס אך ורק על תקציב של תרומות.

חיים כץ: יש לכם סכום קבוע של 400 עד 500 אלף שקלים.

דניאל גינסברג: הוא לא קבוע.

דניאל גינסברג: כל שנה אנחנו פונים שוב.

חיים כץ: והמשרד באופן קבוע נותן לכם את הסכום הזה.

דניאל גינסברג: נותן לנו 200 אלף שקלים ואם אנחנו ממש בסדר, אנחנו מקבלים 400 אלף שקלים.

חיים כץ: במה זה מתבטא בסדר?

דניאל גינסברג: זה אומר שיש תקציבים נוספים שנדרשים מהמשרד.

רחל אדטו: אני רוצה לשאול אותך שתי שאלות.

רחל אדטו: אתם נבדקים על ידי רשם העמותות או מישהו בודק את הספרים שלכם, את התקציבים, את ההוצאות וכדומה?

דניאל גינסברג: כן.

דניאל גינסברג: אני רוצה לומר שאנחנו גאים להיות אחת העמותות היותר יעילות ונבדקות לעומק שיש במדינה.

דניאל גינסברג: אנחנו עברנו עכשיו חקירת עומק שמתבצעת פעם בשלוש שנים על ידי החשב הכללי בנוסף לבדיקה הקבועה שמבצע רשם העמותות וההמלצות שלו הן שאנחנו עובדים בצורה תקינה לחלוטין.

דניאל גינסברג: מי שמכיר את הפרוצדורה, זה סיוט ניהולי לכל עמותה.

דניאל גינסברג: עברנו אותה בצורה מצוינת וההמלצות שלו נמצאות במשרד החשב הכללי.

חיים כץ: יפה דיברת.

דניאל גינסברג: אני רוצה לגעת בעובדה שביקשנו שיגיעו לכאן משרדים נוספים מאחר שאנחנו נוגעים בקהלים רבים.

דניאל גינסברג: קהל אחד שלנו, אולי טבעי, זה הקהל של משרד הבריאות אבל אנחנו עוסקים גם בקהלים מאוד גדולים ששייכים לתחום הרווחה כמו ילדים בסיכון, זקנים, יש לנו את הקו לזקן, יש לנו פעילות מאוד ענפה באינטרנט, שם פונים אלינו ילדים ונוער, יש לנו את הקו בערבית, קו ברוסית כאשר יותר ממיליון אנשים משתמשים בנו מאחר ששפת האם היא עדיין השפה הנוחה ביותר לסיוע.

דניאל גינסברג: אני רוצה לציין גם את משרד הביטחון, כאשר יש לנו את הקו לחייל, אבל משרד הביטחון כרגע לא מתקצב אותנו למרות שיתוף הפעולה בינינו וההכרה המקצועית.

דניאל גינסברג: אנחנו מקבלים סכום כסף מסוים שמיועד לפרסום.

חיים כץ: מה זה כרגע?

חיים כץ: זאת השנה הראשונה שהוא לא מתקצב?

דניאל גינסברג: לא.

דניאל גינסברג: משרד הביטחון הסכים, זו הפעם השנייה נדמה לי, לתת לנו תקציב שנועד לפרסם את הקו לחייל לטובת החיילים, מאחר שהוא מכיר בחשיבות של הקו, אבל לא לטובת התפעול שלו.

דניאל גינסברג: לכאורה יש לי איזשהו סכום כסף אבל אני לא יכול להשתמש בו בכלל.

דניאל גינסברג: זה קבלה תמורת קבלה לטובת הקו לחייל.

דניאל גינסברג: אני נותן את זה כדוגמה מאחר שמשרד הביטחון מכיר בעצמו בחשיבות של ער"ן.

נאוה בן-מאיר: אנחנו באנו לכאן גם לייצג את ער"ן ובכלל כי לדעתנו עמותת ער"ן מגלמת בתוכה את העקרונות והיסודות של ארגון סיוע כמכלול מערך האלכ"רים במדינה.

נאוה בן-מאיר: חברה אזרחית חיה ונושמת, היא באמת אבן יסוד לחברה דמוקרטית ויש חובה לסייע לארגונים כאלה בעת משבר.

נאוה בן-מאיר: הממשלה אמנם החליטה על סיוע בסכום של 200 מיליון שקלים לטובת עמותת שנמצאות במשבר, כאשר 100 מיליון יינתנו במהלך שנת 2009 ו-100 מיליון יינתנו במהלך שנת 2010, אבל עדיין אין התקדמות בנושא הזה והכסף עדיין לא מחולק אלא נמצאים עדיין בתהליך של קביעת תבחינים ועוד אין לנו שום בשורה בעניין הזה.

נאוה בן-מאיר: עיכוב של הסיוע הזה הוא באמת דבר שמעמיד את רבים מארגוני המגזר השלישי, ובכללם את ער"ן, ארגון שמספק שירותי ליבה הכרחיים לציבור ישראל, בסכנת קריסה.

נאוה בן-מאיר: אתמול התקיים דיון בכנסת לגבי חידוש השדולה לקיום החברה האזרחית בראשותו של חבר הכנסת זבולון אורלב והצטרפה בכנסת הזאת גם חברת הכנסת רוחמה אברהם שמובילה את הנושא.

נאוה בן-מאיר: לאחר מכן הייתה גם פגישה עם חברי כנסת מטעם מפלגת קדימה בנושא והוגשו שתי הצעות לסדר במליאה מטעם חבר הכנסת זבולון אורלב וחברת הכנסת רוחמה אברהם.

חיים כץ: כמה כסף זה מביא לנו בשורה התחתונה?

נאוה בן-מאיר: חזר ועלה שיש 200 מיליון שקלים שקיימים ובכל המפגשים האלה, גם של השדולה, גם של סיעת קדימה וגם של שתי ההצעות לסדר דובר על כך שכרגע זה תקוע, זה נמצא במשרד הרווחה כאשר קיימים עכשיו תהליכים – וישב אצלנו מנכ"ל המשרד – והם שומעים ארגונים, אבל הכסף עדיין שם.

נאוה בן-מאיר: הוא קיים אבל עוד אין אפשרות לחלק אותו כדי לעזור לארגונים ובטח לארגון כמו ער"ן שזקוק לו מיידית.

נאוה בן-מאיר: כבר לפני שלושה חודשים הייתה החלטה, אבל אנחנו כבר בתחילת יולי והכסף של השנה כבר די מתבזבז כי השנה מסתיימת ואנחנו לא מצליחים להשתמש בו כדי לסייע לארגון הזה.

חיים כץ: אני בכלל לא מבין איך ער"ן מתפקדת אם הוא אומר שהוא זקוק לשישה מיליון שקלים לשנה ואילו השנה הוא גייס 750 אלף שקלים בלבד.

חיים כץ: אני לא יודע איך העסק הזה עובד.

רחל אדטו: לכן אנחנו כאן.

דניאל גינסברג: אנחנו הגשנו את הבקשה לתקצוב של מיליון שקלים בינואר אבל לא קיבלנו תגובה של סגן שר האוצר, אבל בינתיים התחלפה הממשלה, לא היו לנו כתובות לפנות אליהן והיום אנחנו נמצאים במצב בו אין לנו כסף לשלם משכורות.

חיים כץ: מה סכום המשכורות שאתם משלמים בחודש?

דניאל גינסברג: 35 אנשים.

דניאל גינסברג: 3.5 מיליון שקלים, עלות השכר.

אילן גילאון: ברמה העקרונית, יש במדינת ישראל 25,500 עמותות שחלקן לא פעילות.

אילן גילאון: חלקן חורשות טוב וחלקן חורשות לא טוב, אבל ער"ן היא עמותה שמוכרת כחורשת מאוד מאוד טוב.

אילן גילאון: אני מכיר את העמותה הזאת כבר זמן רב ובמקרה הזה ברשות המקומית בה הייתי, שיתפנו פעולה ועזרנו לה.

אילן גילאון: עד כמה שאני יודע, רשויות מקומיות לא עוזרות.

אילן גילאון: ברור לגמרי שתבאנה עמותות נוספות לדיון על השולחן הזה כי הן במשבר.

אילן גילאון: הבעיה המרכזית כאן היא שאני לא יודע מה אנחנו כוועדת העבודה והרווחה, חוץ מאז לתת המלצה חמה, יכולים לעשות כדי בשורה התחתונה להביא כאן את המשאב העיקרי כדי לנשום.

אילן גילאון: יכול להיות שאולי יש אופן אחר שצריך שימכרו שירותים בשלב הזה.

אילן גילאון: אני לא מאמין שאני אומר את זה כעת וכפי שאתה יודע אדוני היושב-ראש אני לא בעד שירותי קבלן אבל במקרה המסוים הזה, הקבלן הזה הוא לא ככל קבלן.

אילן גילאון: לכן יכול להיות שצריך לקנות את השירותים הללו.

אילן גילאון: יכול להיות שתוסיפו עוד קו לחברי הכנסת ולשרים ואז אולי נוכל לממן את זה גם לשולחן הזה.

אילן גילאון: אני אומר את זה בבדיחות הדעת אבל זהו שירות שלו הממשלה הייתה צריכה לממן אותו, היה עולה לה פי 77 יותר יקר.

אילן גילאון: הממשלה מבינה בדיוק את הטריק הזה.

אילן גילאון: זאת אומרת, מכניסים את האנשים למשחק ובסופו של דבר יש חד-צדדיות.

אילן גילאון: הממשלה מעודדת את הדרך הזאת של מה שנקרא ביי-פרוקסי, לנהל את ענייניה באמצעות אנשים שהם טובי לב ויש בהם חסד יהודי.

אילן גילאון: זה מאפשר למישהו לקחת ממנו את האחריות, אז הוא מרוויח פעמיים כאשר פעם אחת הוא משתחרר מן האחריות, ואני מכיר את העמותה טוב ולעמותה לא התקשרתי בשם בדוי אלא בשמי.

אילן גילאון: זאת עמותה חשובה מאוד.

אילן גילאון: אין לי ספק שצריך לעשות הכל כדי להציל היום את העמותה.

אילן גילאון: אני צופה שמחר יבואו עוד עמותות ויבקשו סיוע.

אילן גילאון: אין ספק בעניין הזה שעמותת ער"ן היא המובילה בתחומה וזה ברור לגמרי.

חיים כץ: באווירה אופטימית זאת, אני מודה לך על דבריך.

רחל אדטו: אתם מקבלים משהו ממשרד הרווחה?

דניאל גינסברג: שום דבר.

דניאל גינסברג: כלום.

נילי דרור: זה הזמן להגיב בשם משרד הרווחה.

נילי דרור: למרות שער"ן מוכר לי הרבה שנים והוא קשור יותר בפעילות שלו למשרד הבריאות, בכל אופן השר והנהלת המשרד מצאו לנכון שאני אבוא לומר כאן דבר ראשון מילות תמיכה והערכה לפעילות הארגון.

נילי דרור: חוץ ממילות הברכה, השר נפגש עם נציגי הארגון גם לפני שבוע או עשרה ימים והביע את תמיכתו בנושא.

נילי דרור: אנחנו בדקנו במשרד במה אנחנו יכולים לעזור, ואני מניחה שקריאת הביניים התייחסה לזה, וכרגע הדרך היחידה שאנחנו יכולים לפעול – כי אין לנו מבחני תמיכה שמיועדים ויכולים לעזור לער"ן בשעה זאת, ואתה יודע שאנחנו עובדים לפי איזשהו סדר מסוים – הקרן לסיוע לארגונים שנאווה הזכירה קודם לכן.

נילי דרור: אנחנו פועלים במלוא המרץ, מאז הוחלט ב-5 באפריל בממשלה, והמנכ"ל יושב בראש צוות בין-משרדי לבנות את כל ההיערכות הזאת לעזרה לארגונים שקרסו בגלל המשבר הכלכלי.

נילי דרור: אנחנו נמצאים היום במצב שהחודש אנחנו עומדים לפרסם קול קורא לארגונים על מנת ללמוד את היקף הצרכים של הארגונים שנמצאים בקריסה כלכלית וכבר התחלנו בבניית הקריטריונים.

נילי דרור: אני מקווה שבזמן מאוד מאוד קצר נוכל להתארגן לסייע.

חיים כץ: מה זה זמן קצר?

נילי דרור: אני לא רוצה לומר כאן דברים שלא אוכל לעמוד מאחוריהם והנהלת המשרד לא תוכל לעמוד מאחוריהם.

חיים כץ: פלוס-מינוס חצי שנה.

נילי דרור: לא, אני יכולה לומר שכל שבוע מתקיימות ישיבות עם הארגונים.

נילי דרור: זאת אומרת, זה בסדר עדיפות הכי גבוה במשרד היום.

נילי דרור: יש איזושהי מחשבה שאם עומדים לרשותנו 200 מיליון שקלים, צריך בצורה מושכלת לבנות את מערכת הקריטריונים לפיהם אפשר יהיה לסייע לארגונים.

נילי דרור: הדברים האלה נעשים במלוא החשיבות.

נילי דרור: אני חושבת שתוך זמן מאוד קצר יפורסם קול קורא, יינתן זמן לארגונים להשיב ואז נוכל לבנות את מערכת הקריטריונים על מנת לעזור.

נילי דרור: ארגון ער"ן הוא בדיוק נכנס לתחום הזה של ארגון שנותן שירות במשך הרבה מאוד שנים לעזרת הציבור ויש לו חשיבות גדולה.

חיים כץ: מה נעשה בינתיים?

חיים כץ: נאמר למטלפנים שיחכו כי בוועדת הרווחה בודקים את הקריטריונים ועוד לא מצאו אותם?

חיים כץ: משרד הרווחה היה צריך לומר שהוא ייתן מקדמה קטנה מהתקציב.

נילי דרור: בתור מה?

אילן גילאון: בתור מי שאמרת עד עכשיו, שאתם מכירים בחשיבות העמותה.

נילי דרור: הבוקר שמעתי ברדיו שיד שרה - הוא ארגון לא פחות גדול – עומד בסכנת קריסה.

נילי דרור: אנחנו עובדים על הנושא הזה.

נילי דרור: אני מוכרחה לומר לך שאני תורמת באופן אישי לער"ן.

חיים כץ: אנחנו מדברים על כך שיש 200 מיליון שקלים ומבקשים שלא תשמרו אותם אלא תתחילו לפזר.

חיים כץ: אם ייגמר, תאמינו לי שלא תהיה ברירה וייתנו עוד.

חיים כץ: אם תשמרו, תבואו בעוד שנה ויאמרו שלא ניצלתם את הכסף, אבל כל שבוע נפגשתם לדיון והיה דיון מאוד פורה וענייני.

נילי דרור: למרות האמירה הצינית, אני בכל זאת מבינה שאתה מבין שאנחנו רואים בזה חשיבות רבה לכל הארגונים שעומדים במצב הזה.

אילן גילאון: זה ברור לגמרי, אבל יכול להיות שצריך לקחת משהו שנקרא עזרה דחופה וראשונה שתינתן עד שאתם בונים את הקריטריונים.

נילי דרור: ב-5 באפריל התקבלה החלטת הממשלה ומאז הוקמה ועדה בין-משרדית.

חיים כץ: אנחנו כאן בוועדת העבודה, הרווחה והבריאות של הכנסת דנים בימים האחרונים בנושאים כאשר כל נושא הוא בהיקף של מיליוני שקלים והוא נדון במשך שעתיים.

חיים כץ: כאשר אנחנו מדברים על עזרה ראשונית ועל מצוקה בה שרויים האנשים, אתם יכולים לקבל החלטות בשעתיים.

חיים כץ: כמו שאתם הגורמים השלטוניים והממשלה מבקשת ממני להחליט בשעתיים, נאה דורש נאה מקיים.

חיים כץ: לא צריך בכל נושא קטן לקיים דיונים במשך חודש-חודשיים-שלושה וחמישה חודשים או במשך שנתיים ולי אתם אומרים לקחת נושא קרדינאלי ומורכב עם ים של בעיות, ים של שאלות לא פתורות, ושאחליט תוך חודשיים כי צריכים לקדם אותו.

חיים כץ: הייתי רוצה לתת את רשות הדיבור לסגן השר ואני מקווה שאם מאחרים לא יבוא מזור, הוא יבוא ממך.

יעקב ליצמן: תודה אדוני היושב-ראש.

יעקב ליצמן: אולי אני אעשה קצת סדר בדברים.

יעקב ליצמן: נאמרו כאן הרבה דברים אבל לאו דווקא לפי הסדר הנכון.

יעקב ליצמן: מה ששכח לציין עורך-דין גינסברג – הוא אמר שבסוף השנה הם קיבלו כסף – זה שזה בגללי ולא בגלל אף אחד אחר ואז לא הייתי סגן שר הבריאות אלא הייתי חבר ועדת הכספים, ואפילו יושב-ראש הוועדה.

יעקב ליצמן: התחלתי בזה כיושב-ראש וזה נמשך עד לפני שנה.

יעקב ליצמן: גם בער"ן היה כך.

יעקב ליצמן: משרד הבריאות חילק כל שנה לער"ן 210 אלף שקלים ואני רוצה להזכיר לכם שכל סעיף התמיכות במשרד הבריאות בסך הכל לכל העמותות למיניהן הוא אפילו לא מגיע ל-9 מיליון שקלים ומזה לחלק כסף גדול אי אפשר.

יעקב ליצמן: בסוף השנה הוספנו להם עוד 240 אלף שקלים, כך שביחד הסכום שניתן להם היה כ-450 אלף שקלים.

יעקב ליצמן: באתי לכאן בגלל חשיבות העניין.

זאב בילסקי: כאן בוועדה הזאת שבועיים זה כהרף עין.

יעקב ליצמן: אני אפילו אנסה לפני כן.

דניאל גינסברג: ברשותך, כדי שאנשים יכירו את הפרופורציות.

דניאל גינסברג: מדובר על פרוייקט למרכז מידע שהוא לא שירותים של ער"ן.

יעקב ליצמן: זה לא פייר מה שאתה עושה כי לא הייתי אפילו סגן שר ואני לא מכיר, ושנית, אני אומר לך עובדה קיימת.

יעקב ליצמן: לכן אחרי העובדה אי אפשר להתווכח אתי.

יעקב ליצמן: אני לא מעורב בזה ולכן אני לא יכול להתייחס.

יעקב ליצמן: היה מכרז ובמכרז הפסדתם, כך שקניית שירותים ירדה.

יעקב ליצמן: את הסיבות אני לא יודע ואפילו לא בדקתי אותן.

יעקב ליצמן: היה מכרז וזהו.

זאב בילסקי: זאת ממשלה עם יכולות בלתי רגילות.

זאב בילסקי: אני ראיתי בלילה אחד איך שינו חוק יסוד, אז מה זה עבורה לעשות את זה.

חיים כץ: אנחנו משתדלים בוועדה הזאת לא להיכנס לעניינים פוליטיים, כיוון שהבעיות הן אמיתיות.

חיים כץ: נשאיר את זה בגישה העניינית בה אנחנו מבקשים לעסוק כאן, ואם אנחנו רוצים ניגוחים פוליטיים, ניתן אחר כך רבע שעה לניגוחים פוליטיים ואני אקבל את זה באהבה ותוכל לומר מה שאתה רוצה.

יעקב ליצמן: דווקא חבל שהיושב-ראש לא נותן להתבטא בנושא הזה.

חיים כץ: כאשר אנחנו דנים כאן על חוק ההסדרים אנחנו יוצאים מהדיונים עליו ואומרים שאנחנו נפגשים כאן לעניין הצעה דחופה לסדר.

חיים כץ: אנחנו עוזבים את כל חוק ההסדרים, עוזבים הכל ודנים בנושא בגלל חשיבותו ובגלל הבעייתיות שיש בנושא הזה שהגוף לא מתוקצב, ואנחנו רוצים לנסות ולעזור לו ולכן נעזוב את הפוליטיקה בצד ואחר כך בדיונים, בחוק ההסדרים, אם רוצים פוליטיקה, בבקשה, תהיה פוליטיקה.

יעקב ליצמן: בחוק ההסדרים דווקא תמכתי אתמול באופוזיציה.

יעקב ליצמן: אמרתי שהוא מיותר.

חיים כץ: אתה תמכת באופוזיציה ואנחנו הצבענו נגד האוצר.

חיים כץ: קיבלנו החלטה.

יעקב ליצמן: אנחנו נשתדל להקדים את המימון.

חיים כץ: גם להקדים וגם להגדיל.

יעקב ליצמן: אמרתי להקדים.

יעקב ליצמן: אמרתי שאני אשתדל להגדיל את סעיף התמיכות בכלל ואם אני אצליח להגדיל את הסעיף הזה, אני בטוח שגם הם יקבלו.

משה (מוץ) מטלון: על איזה סכום זה עומד היום?

משה (מוץ) מטלון: על 210 אלף שקלים?

יעקב ליצמן: זה מה שהיה לפני שנה.

יעקב ליצמן: זה לא אוטומטית כל שנה.

יעקב ליצמן: תלוי כמה מבקשים ומה מבקשים.

יעקב ליצמן: היום כל התקציב הוא 9 מיליון שקלים.

זאב בילסקי: היושב-ראש רוצה לעודד אותי לבוא יותר ויותר לישיבות הוועדה ויש לו דרכים משלו לעשות זאת.

זאב בילסקי: למשל, הוא נותן לי את רשות הדיבור, כדי לעודד אותי להמשיך לבוא.

זאב בילסקי: מילה אחת לגבי ער"ן.

זאב בילסקי: האמת היא שיש כמה דברים במדינה שהם הפוכים.

זאב בילסקי: מה שקורה הוא שישנם דברים שהם צריכים להיות שירות של המדינה והמדינה צריכה להיעזר באנשים טובים באים ועוזרים לה.

זאב בילסקי: אני דיברתי עם סגן השר לא מזמן על תרומה של מח עצם, שבאמת באה אישה צדיקה, לקחה על עצמה בנק של 460 אלף והיום המדינה שוקלת איך היא תעזור לה, במקום שזה יהיה הפוך.

זאב בילסקי: יכולנו להציל את החיים של כל כך הרבה ילדים אילו לפני חמש שנים היינו עושים מה שאנחנו צריכים לעשות היום.

זאב בילסקי: אני מקווה שאדוני יתמוך בהצעת החוק שהגשתי בנושא.

יעקב ליצמן: אני חייב לומר לך שביקשתי לבדוק אפשרות לתמוך.

יעקב ליצמן: יש שתי הצעות חוק כאשר האחת היא של חבר הכנסת זבולון אורלב.

זאב בילסקי: אני מאוד מקווה.

יעקב ליצמן: תלוי בכמה כסף מדובר.

זאב בילסקי: כבר לא משנה הכסף.

יעקב ליצמן: אני בעד החוק.

זאב בילסקי: לפחות זאת הכרה של המדינה בכך שהיא צריכה לקחת אחריות על הילדה עמית קדוש.

זאב בילסקי: לא יכול להיות שאנשים טובים יצטרכו לקחת את האחריות הזאת.

רחל אדטו: המגזר השלישי הפך להיות פח זבל לכל הדברים האלה.

רחל אדטו: כל דבר שלא רוצים להתעסק בו, אומרים שזה המגזר השלישי.

זאב בילסקי: נכון.

זאב בילסקי: עכשיו אני רוצה לדבר על ער"ן שהוא גוף מאוד ייחודי שהלוואי שיכול היה לבוא לכאן לוועדה ולתת לנו טבלה, כמו שאנחנו אוהבים תמיד לקבל מספרים, בכמה כסף מדובר.

זאב בילסקי: כאשר מדברים על חיי אדם, כנראה שזה לא מספיק, אבל כאשר מדברים על כסף, זה מספיק.

זאב בילסקי: אני עכשיו בא מוועדת הכספים, ושם מבינים את זה יפה מאוד.

חיים כץ: איזה טבלא אתה רוצה מהם?

זאב בילסקי: אם יכולנו לעשות טבלאות תיאורטיות כאלה גם לעניין של אנשים שאנחנו מאבדים אותם בגלל שלא הגענו אליהם בזמן.

זאב בילסקי: זה מה שעושה ער"ן.

זאב בילסקי: ער"ן נכנס לתודעת הציבור, בין אם הוא זכה במכרז ובין אם לא זכה, כגוף שיש לאנשים לאן לפנות.

זאב בילסקי: לכן אני פונה אליך אדוני היושב-ראש ואני מאוד מעריך את זה, אני יודע איזה לחץ יש עליך לסיים מהר ואם הממשלה יכלה, הייתה מקיימת דיונים בימי שישי ושבת, אבל בזה היא נזהרת, כדי להעביר את חוק ההסדרים.

חיים כץ: נכון להיום הוועדה הזאת עבדה בימים שני, שלישי ורביעי.

זאב בילסקי: כן, אבל אנחנו יודעים את הלחץ שמוטל עליך.

חיים כץ: הוא לא נורא.

זאב בילסקי: ישב עליך חבר הכנסת אלקין, ואם לא תהיה בסדר, יקראו לך ללשכת ראש-הממשלה לבירור.

משה (מוץ) מטלון: אני רוצה להודות לך שאתה מקיים את הדיון הזה דווקא בתוך ימים של חוק ההסדרים, חוק התייעלות כלכלית וכולי.

משה (מוץ) מטלון: אני בא מעולם המגזר השלישי, מעולם העמותות, אני עמדתי בראש עמותה לצערי יותר מדיי גדולה ואני יודע בדיוק איפה המדינה הייתה צריכה לבנות בתי לוחם והכל מכספי תרומות.

משה (מוץ) מטלון: אתה יודע שניסיתי להשתמש בשירותי הסוכנות היהודית ולגייס גם תרומות להקים בתי לוחם לנכים, לנכים שנפצעו על תקומת המדינה, ובאה כאן עמותה באמת מכובדת כמו ער"ן שאנחנו רואים בימים האלה את המספרים מול עינינו, ומבקשת סיוע שהוא אפילו לא טיפה בים, ואנחנו מדברים בדיני נפשות.

משה (מוץ) מטלון: אני לא יודע מה הן הסמכויות שלנו בעניין הזה, אבל בוודאי אני רוצה הרבה יותר מהמלצה חמה.

משה (מוץ) מטלון: אני רוצה לעמותות כאלה שעוסקות באמת בדיני הנפשות, אם תבאנה, איזו עדיפות ולהתחיל להזרים להן משהו.

משה (מוץ) מטלון: קודם כל תנו להם את החמצן הראשוני ואחר כך נראה הלאה לאן אנחנו הולכים עם אותו תקציב שכולנו התגאינו בו.

עפו אגבאריה: אני בא מתחום הרפואה וחושב שהעמותה הזאת באמת עושה עבודה מבורכת מאוד.

עפו אגבאריה: כאשר האנשים האלה שלא יכולים להגיע לטיפול תמורת איזשהו שירות מסוים, אין להם את התמורה הזאת, הם מסתייעים בעמותה הזאת ואלה אנשים שגם מבחינה חברתית וגם מבחינה כלכלית לא יכולים להגיע לטיפול הזה.

עפו אגבאריה: עצם העובדה היא שאפשר לעזור להם אפילו בקו טלפון, אפילו בשפה שלהם, והקו פועל בכל השפות ואני רואה שזה גם בערבית, גם ברוסית.

עפו אגבאריה: להציל נפש של ילד או תלמיד או מבוגר או זקן, לא חשוב מי, ואלה סוג של מחלות שלא כל כך רוצים להראות אותן ובחברות מסוימות אפילו מסתירים אותן, אבל עצם העובדה שאפשר להגיע דרך העמותה הזאת לטיפול ומניעה של איזושהי מחלה עוד יותר גרועה, אני חושב שזה מצווה לעזור לעמותה.

חיים כץ: הוא לא ישתדל אלא הוא יעשה.

רחל אדטו: אני שמחה לדיון שמתקיים כאן.

רחל אדטו: אני כמובן מודע על הדיון שהציף את הבעיה ל ער"ן מצד אחד אבל הוא הציף את הבעיה של המגזר השלישי.

רחל אדטו: אתמול השתתפתי בישיבה בנושא המגזר השלישי ואני מבינה שמה שמדובר בהצעות החוק, עד שזה יגיע לחקיקה ועד שנראה מזה כסף, העולם ישתנה כמה וכמה סיבובים.

רחל אדטו: לכן על זה אני כרגע לא בונה כרגע.

יעקב ליצמן: אי אפשר.

משה (מוץ) מטלון: היא מתכוונת לכך שהם יהיו דרך חלק מהתקציב ולא דרך ועדת תמיכות.

יעקב ליצמן: אין דרך אחרת.

יעקב ליצמן: חוקית אין דרך אחרת.

יעקב ליצמן: עמותה שתקבל כסף זה יהיה או עבור קניית שירותים או כתמיכה.

אילן גילאון: כל הרעיון של העמותות היא בזה שהן מחוץ לתקציב.

חיים כץ: תודה רבה לכל המשתתפים.

חיים כץ: הוועדה קובעת כי אילולא ניתן השירות על ידי ער"ן לבני נוער, לילדים, לחיילים, לקשישים, לעולים, לאנשים בעלי נטיות אובדניות ועוד, הייתה המדינה מחויבת במתן השירות שעלותו אז הייתה גבוהה עשרות מונים.

חיים כץ: הוועדה מודה לסגן שר הבריאות שהגיע לדיון עקב רגישותו החברתית הידועה והוועדה מודה לו על זה שהוא הבטיח להגדיל ולהקדים את הסיוע.

חיים כץ: סגן השר, מהיכרותי הרבה אתו, מכבד את מילותיו והוא אכן יעשה את זה ויגדיל לעמותת ער"ן את הסיוע ויקדים אותו.

חיים כץ: אני רוצה להעלות את הנוסח הזה להצבעה.

חיים כץ: הנוסח אושר פה אחד

חיים כץ: תודה רבה.

חיים כץ: הישיבה נעולה.